Αίτηση για την έκδοση συμβουλευτικής γνώμης προς το Δικαστήριο της ΕΖΕΣ από το Héraðsdómur Reykaness με απόφαση της 27ης Ιουνίου 2003 του εν λόγω δικαστηρίου για την υπόθεση: Εισαγγελική αρχή κατά Ásgeir Logi Ásgeirsson, Axel Pétur Ásgeirsson και Helgi Már Reynisson

(Υπόθεση E-2/03)

(2003/C 248/05)

Με απόφαση του Héraðsdómur Reykaness (Περιφερειακού δικαστηρίου του Reykjanes), Hafnarfirði, Ισλανδία, της 27ης Ιουνίου 2003, υποβλήθηκε αίτηση στο Δικαστήριο της ΕΖΕΣ η οποία λήφθηκε από την γραμματεία του Δικαστηρίου στις 9 Ιουλίου 2003, για την έκδοση συμβουλευτικής γνώμης στην υπόθεση Εισαγγελική αρχή κατά Ásgeir Logi Ásgeirsson, Axel Pétur Ásgeirsson και Helgi Már Reynisson, ως προς τα κάτωθι ερωτήματα:

1. Ο όρος "εμπορικά καθεστώτα" στο άρθρο 7 του πρωτοκόλλου 9 της συμφωνίας για τον ΕΟΧ και στο παράρτημα 3 του ιδίου πρωτοκόλλου, καλύπτει τους κανόνες καταγωγής που περιλαμβάνονται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Ισλανδίας, που υπογράφηκε στις 22 Ιουλίου 1972, με αποτέλεσμα να υπερισχύουν των κανόνων καταγωγής που περιλαμβάνονται στο πρωτόκολλο 4 της συμφωνίας για τον ΕΟΧ.

2. Εάν οι κανόνες καταγωγής του πρωτοκόλλου 4 της συμφωνίας για τον ΕΟΧ, παρά τις διατάξεις του άρθρου 7 του πρωτοκόλλου 9, θεωρούνται ότι ισχύουν στις περιστάσεις της υπόθεσης, τότε η απόψυξη, η αποκεφάλιση, ο τεμαχισμός, η αποστέωση, το ξάκρισμα, το αλάτισμα και η συσκευασία ψαριών που έχουν εισαχθεί κατεψυγμένα ολόκληρα στην Ισλανδία από χώρες εκτός ΕΟΧ συνιστούν επαρκή επεξεργασία και μεταποίηση κατά την έννοια των εν λόγω κανόνων ούτως ώστε το προϊόν να θεωρείται ισλανδικής καταγωγής.

3. Ανεξαρτήτως του εάν το δικαστήριο λάβει θέση ως προς την ερμηνεία του πρωτοκόλλου 3 της συμφωνίας του 1972, ζητείται η ερμηνεία των κανόνων καταγωγής που περιλαμβάνονται στο πρωτόκολλο 4 της συμφωνίας για τον ΕΟΧ ως προς το εάν η απόψυξη, η αποκεφάλιση, ο τεμαχισμός, η αποστέωση, το ξάκρισμα, το αλάτισμα και η συσκευασία ψαριών που έχουν εισαχθεί ολόκληρα από χώρες εκτός ΕΟΧ συνιστούν επαρκή επεξεργασία και μεταποίηση κατά την έννοια των εν λόγω κανόνων ούτως ώστε το προϊόν να θεωρείται ισλανδικής καταγωγής.

4. Σε περίπτωση που το άρθρο 7 του πρωτοκόλλου 9 της συμφωνίας για τον ΕΟΧ θεωρείται ότι ισχύει για τους κανόνες καταγωγής που περιλαμβάνονται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Ισλανδίας που αναφέρεται στο ερώτημα 1, και εφόσον οι εν λόγω κανόνες καταγωγής θεωρούνται ότι υπερισχύουν των κανόνων καταγωγής που περιλαμβάνονται στο πρωτόκολλο 4 της συμφωνίας για τον ΕΟΧ, και σε περίπτωση που το Δικαστήριο της ΕΖΕΣ είναι αρμόδιο για την έκδοση απόφασης επί της ερμηνείας των κανόνων καταγωγής της συμφωνίας αυτής, τότε η μεταποίηση του τύπου που περιγράφεται στο ερώτημα 2 συνιστά επαρκή επεξεργασία και μεταποίηση κατά την έννοια του εν λόγω πρωτοκόλλου ούτως ώστε να θεωρείται το προϊόν ισλανδικής καταγωγής.

5. Με βάση την ίδια επιφύλαξη ως προς την αρμοδιότητα του Δικαστηρίου της ΕΖΕΣ να προβεί σε ερμηνεία της συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας της Ισλανδίας που υπογράφηκε στις 22 Ιουλίου 1972, σε ποια κράτη μέλη της Ευρωπαϊκής Ένωσης ισχύει το πρωτόκολλο 6 της εν λόγω συμφωνίας.